ישראל קטורזה

ישראל קטורזה (בצרפתית: Israel Katorsa; נולד ב-10 באפריל 1968) הוא סטנדאפיסט, שחקן, קומיקאי, מדבב, מנחה טלוויזיה ותסריטאי ישראלי. ישראל קטורזה, נולד בשם תיירי קטורזה, בנאנטר, הסמוכה לעיר פריז שבצרפת. הוריו הם יוצאי אלג'יריה. בגיל ארבע עלה עם משפחתו לישראל. גדל והתחנך באשדוד. בגיל 14 החל ללמוד בבית הספר הטכני של חיל האוויר בחיפה והמשיך בשנת לימודים בכיתה י"ג, בלימודי טכנאות אלקטרוניקה. את שירותו בצה"ל, אותו עשה כטכנאי אלקטרוניקה בחיל האוויר, החל בשנת 1987. הוא המשיך לשירות קבע, שנמשך כארבע שנים, בבסיס רמון. עם שחרורו מהצבא, בדרגת רב-סמל, למד משחק ב"בית הספר למשחק של יורם לוינשטיין". הוא בעל תואר ראשון בתקשורת וניהול. בנוסף, למד קריינות במכללת גבע לתקשורת ופרסום. קטורזה נחשב אחד מאמני הסטנד-אפ המצליחים והמשפיעים בישראל. הופעותיו הראשונות כסטנדאפיסט היו בבסיס רמון, בו שירת בשירות קבע. במקביל, הוא החל להופיע כאמן סטנדאפ גם בקאמל קומדי קלאב, יחד עם שותפו דאז, שמעון גז. בשנת 1993, התפרסם כאשר הופיע בפינת הסטנד-אפ בתוכנית הבידור של דודו טופז, "סופשבוע עם דודו טופז", ששודרה בערוץ הראשון. מאותה שנה החל להופיע עם מופע הסטנדאפ שלו ברחבי הארץ אשר משלב מערכונים ואינטראקציה עם הקהל. ב-1999 גילם את ז'אן פספרטו במחזמר "מסביב לעולם בשמונים יום" שכתב וביים ירון כפכפי. ב-2003 גילם את הדודה, התפקיד הראשי בהצגה "דודתו של צ'רלי" שביים צדי צרפתי בתיאטרון חיפה. ב-2004 שיחק במחזמר "שיקגו", בהפקה של תיאטרון בית ליסין והאופרה הישראלית, מאת פרד אב, בוב פוסי וקן אולדפילד. ב-2006 גילם מוכר ספרים ב"פסטיגל 2006 - גיבורי הממלכה האבודה", שביים חנוך רוזן. ב-2012 גילם את קפטן הוק במחזמר "פיטר פן" שכתבו נועה ברנר וירון כפכפי. ב-2015 גילם את איש הקש בגרסה השלישית למחזמר "הקוסם" שביים ירון כפכפי. ב-2016 השתתף באופרטה "העטלף", הפקה הונגרית המלהקת קומיקאי מקומי, בה גילם את פרוש - הסוהר השיכור, בבימויו של מיקלוש גאבור. באותה שנה, בפסטיגל 2016, גילם את בעל המזנון ב"היי סקול פסטיגל 2" - הגמר הגדול, שביים חנוך רוזן. ב-2019 גילם את ברמן, בעל חנות התקליטים במחזמר ״כמו גדולים״ המבוסס על שיריו של אריק איינשטיין, בבימויו של עידן עמית וכתיבה של אילן רוזנפלד. ב-2021 גילם את מרגלית המאפיונרית בקומדיה "פיפטי פיפטי פיפטי" של תיאטרון דימונה, בבימויו של נתן דטנר. באותה שנה, בפסטיגל 2021, גילם את מנהל האקדמיה למלאכים שומרים ב"סקיי היי פסטיגל", שביים חנוך רוזן. בתחילת שנות ה-90 גילם את דמותו הקומית של "צוגה", בתוכנית הרדיו של דידי הררי, "דידי לוקאלי", ברדיו ללא הפסקה. ב-1997 הגיש פינה קומית בתוכנית "שישי וחצי", בהנחייתה של עינת ארליך, תוכנית ששודרה בערוץ 2. ב-1998 הנחה בערוץ 2 את התוכנית "כולם שווים". ב-1999 שיחק בסדרת הטלוויזיה "כל העולם במה" ששודרה בערוץ הילדים. ב-2004 גילם את יוסי בסרט "סוף העולם שמאלה" שביים אבי נשר. באותה שנה, הנחה בערוץ 2 את תוכנית הטלוויזיה "משפחת קמיצ'לי" שביים קובי חביה. ב-2005 גילם דיין בבית דין רבני בסרט "שושלת שוורץ" שכתב אמיר הספרי וביימו אמיר ושמואל הספרי. ב-2007 שיחק בסרט "התנתקות" - הפקה צרפתית-ישראלית בבימויו של עמוס גיתאי. בין השנים 2008–2011 גילם את ד"ר חי בסדרה "הפיג'מות" שביים רובי דואניאס. בין השנים 2008–2019 השתתף כחבר קבוע בפאנל התוכנית הקומית "מועדון לילה" שמנחה ארז טל בערוץ 2. ב-2011 דיבב לעברית את החתול במגפיים בסרט "החתול במגפיים: הסיפור האמיתי" בבימויים של פסקל הרולד וג'רום דשאן. ב-2012 גילם את בינו כהן בסרט "העולם מצחיק" שכתב וביים שמי זרחין. ב-2013 שיחק בסרט "כידון" שכתב וביים עמנואל נקש. באותה שנה גילם את התפקיד הראשי בסדרה הקומית "ישראל" שאותה יצר קטורזה ושביים רועי פלורנטין, שודרה בערוץ 10 ואף נמכרה לרשת ABC האמריקאית. ב-2015 הנחה, לצידו של ארז טל, את השעשועון "מי למעלה?", ששודר בערוץ 2. ב-2016 שיחק בסרט "הלהקה האחרונה בלבנון" בתפקיד אלוף-משנה יעקב מלכה, בבימוים של בן בכר ואיציק קריכלי. ב-2017 שיחק בתפקיד הראשי בסדרה "המלון של פיני" ששודרה בערוץ הילדים בבימויו של רועי פלורנטין. ב-2019 דיבב לעברית את הקוף פינאט בסרט "פלא של פארק" בבימויו של דייוויס פיס. ב-2020 השתתף בתוכנית "סיפורים מהכורסה" ששודרה בכאן 11. ב-2021 גילם את ז'אן פייר בקומדיית המצבים "לבד בבית" ששודרה בכאן חינוכית. באותה השנה החל להגיש לצידו של ארז טל את תוכנית הבידור "זה לא אולפן שישי" ששודרה בקשת 12. בהמשך אותה השנה החל שידורה בקשת 12 של הסדרה "מה שבע" אותה כתב ומבוססת על חייו. הוא מגלם בה אב לשבעה ילדים, לצידם של מיה דגן ויניב ביטון, ומשחקים בה גם שניים מילדיו הביולוגיים. ב-2022 השתתף בסדרה הקומית "פשע לא מאורגן" בתפקידי אורח, ששודרה בקשת 12. בשנת 2001 שימש כפרזנטור של רכבת ישראל. בשנת 2002 שימש כפרזנטור של חברת "סלקום". בשנים 2009–2015 שימש כפרזנטור של "בנק דיסקונט". בשנת 2015 שימש כפרזנטור של חברת "מובילאיי". בשנים 2017–2018 שימש כפרזנטור של חברת "מנורה מבטחים". בשנים 2019–2020 שימש פרזנטור של חברת הייזום והבניה "פרשקובסקי". בשנת 2021 שימש כפרזנטור בתשדירים מטעם משרד הבריאות. בשנת 2022 שימש כפרזנטור של טרקלין חשמל והופיע בפרסומת לתאגיד המחזור תמיר. קטורזה מתגורר בתל אביב. נשוי לסורלה אשת נדל"ן ומתנדבת במשטרת ישראל ואב לשבעה. קטורזה ידוע באהדתו לקבוצת הכדורגל מ.ס אשדוד ואף מגיע אל מרבית משחקי הקבוצה. מדיה וקבצים בנושא ישראל קטורזה בוויקישיתוף ישראל קטורזה, ברשת החברתית פייסבוק ישראל קטורזה, במיזם "אישים" לתיעוד היצירה הישראלית ישראל קטורזה, במסד הנתונים הקולנועיים IMDb (באנגלית) ישראל קטורזה, באתר "אידיבי", מאגר הידע העברי לקולנוע ישראלי ועולמי ישראל קטורזה, באתר AllMovie (באנגלית) ישראל קטורזה, במסד הנתונים הקולנועיים KinoPoisk (ברוסית) ישראל קטורזה, באתר האופרה הישראלית תל אביב-יפו ישראל קטורזה, באתר משה קול הפקות אריאל שנבל, "כשיגיע הזמן אכנס לפוליטיקה": קטורזה בריאיון נדיר, באתר nrg‏, 20 בפברואר 2015 שי גל, ‏ישראל קטורזה כפי שלא הכרתם, באתר ‏מאקו‏, 29 בינואר 2016 שני מועלם, כך הפתיע קטורזה את הקאופמנים, באתר כלבו, 28 ביולי 2019 גיל לוין, ‏לא צחוק: הברכה של קטורזה ששינתה את אשדוד, באתר ערוץ הספורט, 12 בדצמבר 2020